text: শনিবার রাতে এক্সেল লন্ডনে বসেছিল মিস ওয়ার্ল্ডের এবারের আসর। এতে সেরার মুকুট উঠেছে টনি-অ্যান সিংয়ের মাথায়।
  টনি-অ্যান এবার মিস জ্যামাইকা নির্বাচিত হয়েছিলেন। তার মাথায় মুকুট পরিয়ে দেন গতবারের বিজয়ী ভেনেসা পনসে দে লিওন। প্রথম রানার আপ হয়েছেন মিস ফ্রান্স ওফেলি মেজিনো এবং দ্বিতীয় রানার নির্বাচিত হন মিস ইন্ডিয়া সুমন রাও।
  এটি মিস ওয়ার্ল্ডের ৬৯তম আসর। গত ২০ নভেম্বর এবারের আসরের উদ্বোধন হয়। ১২০ দেশের প্রতিযোগী এতে অংশ নেন। বাংলাদেশ থেকে অংশ নিয়েছিলেন রাফা নানজিবা তোরসা।
  সদ্য মিস ওয়ার্ল্ড খেতাব জয়ী টনি-অ্যান ফ্লোরিডা স্টেট ইউনিভার্সিটির উইমেন্স স্টাডিজ অ্যান্ড সাইকোলজির শিক্ষার্থী। চিকিৎসক হওয়ার স্বপ্ন রয়েছে তার। এবারের আসরে হুইটনি হাস্টনের 'আই হ্যাভ নাথিং' গান গেয়ে সকলের মন জয় করেছেন তিনি।
  বিশ্বের অন্যতম পুরোনো সুন্দরী প্রতিযোগিতার আসর 'মিস ওয়ার্ল্ড'। ১৯৫১ সালে এরিক মরলে যুক্তরাজ্যে এটি শুরু করেন। এরপর থেকে এখনো চালু রয়েছে এ প্রতিযোগিতা।